इमाम सज्जाद अ.स. ने यज़ीद के जवाब में फ़रमाया ऐ यज़ीद इस शेर की जगह क़ुर्आन की इस आयत को सुन, जिसमें अल्लाह ने फ़रमाया है कि, इस ज़मीन और तुम तक कोई मुसीबत नहीं पहुंचेगी मगर यह कि वह लौहे महफ़ूज़ में पहले से दर्ज है, इसलिए जो छिन गया उसका ग़म मत करो और जो उसने दिया उस पर बहुत अधिक ख़ुश मत हो, अल्लाह घमंड करने वालों को पसंद नहीं करता। (सूरए हदीद, आयत 22, 23) यज़ीद जो इमाम अ.स. के इस आयत की तिलावत के मक़सद को समझ चुका था, तिलमिला कर अपनी दाढ़ी को हाथ में ले कर इमाम अ.स. से कहता है कि क़ुर्आन में एक और आयत भी है जो तुम्हारे और तुम्हारे वालिद के लिए ज़्यादा मुनासिब है, और फिर इस आयत को पढ़ता है, जो भी मुसीबत तुम तक पहुंचे वह तुम्हारे अपने कामों की वजह से है, अल्लाह बहुत माफ़ करने वाला है। (सूरए शूरा, आयत 30) फिर इमाम सज्जाद अ.स. से कहता है कि, तुम्हारे बाप ने रिश्तेदारी को ख़त्म कर के हम से मुंह मोड़ लिया था, और हुकूमत को हासिल करने के लिए हमसे मुक़ाबले पर आ खड़े हुए थे, देखा अल्लाह ने उनके साथ क्या किया। (तारीख़े तबरी, जिल्द 7, पेज 376, बिलाज़री, जिल्द 2, पेज 220)